ออมสินปล่อยกู้สร้างรถไฟฟ้า8พันล้าน
ธนาคารออมสินชนะประมูลปล่อยเงินกู้โครงการรถไฟฟ้าสีม่วง บางใหญ่-บางซื่อ 8พันล้านบาท โดยเริ่มเบิกจ่ายเงินกู้แล้วเมื่อ 26 พ.ค.
31 พ.ค. 2554

ธนาคารออมสินชนะประมูลปล่อยเงินกู้โครงการรถไฟฟ้าสีม่วง บางใหญ่-บางซื่อ 8พันล้านบาท โดยเริ่มเบิกจ่ายเงินกู้แล้วเมื่อ 26 พ.ค.
นายเลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารชนะการประมูลเงินกู้โครงการรถไฟฟ้าสายสีม่วง (บางใหญ่-บางซื่อ) ของการรถไฟฟ้าขนส่งมวลชนกรุงเทพ (รฟม.) ในส่วนของการวางโครงสร้างพื้นฐาน การวางระบบราง จำนวน  8 พันล้านบาท โดยมีกระทรวงการคลังเป็นผู้ค้ำประกันเงินกู้ และมีการเบิกจ่ายเงินกู้ไปแล้วเมื่อวันที่ 26 พ.ค. 2554 ที่ผ่านมา
ทั้งนี้ สาเหตุที่ออมสินชนะการประมูลเงินกู้ เนื่องจากมีการให้อัตราดอกเบี้ยที่ต่ำ 3.2% ต่อปี โดยหลังจากนี้ ธนาคารมีแผนเข้าร่วมประมูลโครงการสำคัญของรัฐวิสาหกิจอื่นๆเพิ่มเติม เช่น โครงการรถไฟฟ้าสายสีน้ำเงิน
“ยังไม่อยากบอกว่าธนาคารจะเข้าไปร่วมประมูลโครงการรถไฟฟ้าทุกสายหลังจากนี้ เพราะจะทำให้คนอื่นเขากลัวหมดเพราะธนาคารให้ดอกเบี้ยต่ำ ไม่ได้หวังกำไรจากโครงการของรัฐ” นายเลอศักดิ์ กล่าว
นายเลอศักดิ์ กล่าวว่า การปล่อยเงินกู้ให้กับรัฐวิสาหกิจ เพราะธนาคารมีสภาพคล่องส่วนเกินกว่า 1.2 แสนล้านบาท  โดยปัจจุบันธนาคารออมสินปล่อยกู้ให้รัฐวิสาหกิจรวม 2 แสนล้านบาท นอกจากนี้ ธนาคารยังชนะการประมูลชนะตั๋วแลกเงิน (พีเอ็น) ของกระทรวงการคลัง จำนวน 2 หมื่นล้านบาทด้วย